คาดดอกเบี้ย3%ถึงสิ้นปีแนะลงทุนสั้น
บลจ.คาด กนง.คงดอกเบี้ย 3% “วรรณ” ชูลงทุนสั้นลดเสี่ยง “แอสเซทพลัส-กรุงไทย” ขายกองตราสารหนี้ 6 เดือน
18 ต.ค. 2555

บลจ.คาด กนง.คงดอกเบี้ย 3% “วรรณ” ชูลงทุนสั้นลดเสี่ยง “แอสเซทพลัส-กรุงไทย” ขายกองตราสารหนี้ 6 เดือน




นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ กล่าวว่า แนวโน้มอัตราผลตอบแทนตราสารหนี้ระยะสั้นน่าจะทรงตัวหรือปรับตัวลง เพื่อรอผลการประชุมคณะกรรมการนโยบายการเงิน (กนง.) ในวันที่ 17 ต.ค.นี้ ส่วนผลตอบแทนของตราสารหนี้ที่มีอายุยาวขึ้นน่าจะปรับตัวเพิ่มขึ้นได้จากการขายทำกำไรก่อนที่จะมีการประมูลพันธบัตรในช่วงปลายเดือน ต.ค.
“แนวโน้มการปรับตัวของผลตอบแทนของพันธบัตรระยะกลางหรือยาวอาจจะทำให้กองทุนตราสารหนี้ระยะยาวได้รับผลกระทบ จึงแนะนำให้นักลงทุนลงทุนในตราสารหนี้ระยะสั้นในช่วงนี้” นายวิน กล่าว
สำหรับ บลจ.วรรณ มีกองทุนเปิดวรรณพันธบัตรไทย (1AM-TG) เน้นลงทุนในพันธบัตรภาครัฐ ไถ่ถอนและได้เงินในวันถัดไป ผลตอบแทนชนะเงินฝากออมทรัพย์ ทำให้กองทุนต้องจดทะเบียนเพิ่มทุนเป็น 4,000 ล้านบาท ซึ่งผลตอบแทนย้อนหลัง 3 เดือน และ 6 เดือน อยู่ที่ 3.03% และ 3.51% ตามลำดับ ข้อมูล ณ วันที่ 11 ต.ค. 2555
ทั้งนี้ ในส่วนตลาดหุ้นไทยมองว่ายังผันผวน โดยคาดว่าดัชนีจะเคลื่อนไหวอยู่ในกรอบ 1,250-1,320 จุด ต้องติดตามการเลือกตั้งประธานาธิบดีสหรัฐที่จะมีขึ้นในวันที่ 6 พ.ย.นี้ แต่ตลาดหุ้นยังคงปรับตัวขึ้นต่อได้จากสภาพคล่องที่ล้นตลาด ส่วนราคาน้ำมันคาดว่าจะเคลื่อนไหวในกรอบราคา 110-120 เหรียญสหรัฐ
ด้านทองคำมองว่าไตรมาสสุดท้ายของปีนี้ ราคาทองคำน่าจะเคลื่อนไหวอยู่ในกรอบ 1,700-1,800 เหรียญสหรัฐ/ออนซ์ และคาดว่าจะปรับตัวขึ้นแตะระดับ 1,900 เหรียญสหรัฐ/ออนซ์ ในปี 2556 เนื่องจากได้รับแรงหนุนจากค่าเงินเหรียญสหรัฐที่อ่อนตัวลงจากมาตรการลดหย่อนภาษีของสหรัฐที่จะหมดอายุปลายปีและการเพิ่มขึ้นของหนี้สหรัฐ
น.ส.ฤดี ปติอารยกุล ผู้จัดการกองทุนอาวุโส บลจ.แอสเซท พลัส เปิดเผยว่า ในการประชุมคณะกรรมการนโยบายการเงิน (กนง.) ในวันที่ 17 ต.ค.นี้ คาดว่า กนง.จะคงอัตราดอกเบี้ยนโยบายในระดับ 3% จนถึงสิ้นปีนี้ โดยบริษัทเปิดขายและรับซื้อคืนรอบใหม่กองทุนเปิดแอสเซท พลัส ตราสารหนี้ทวีทรัพย์ 5 ลงทุนตั๋วเงินคลังหรือพันธบัตรธนาคารแห่งประเทศไทย เงินฝากธนาคารต่างประเทศ อายุ 6 เดือน คาดผลตอบแทน 3.30%บลจ.กรุงไทย เปิดขายกองทุนเปิดกรุงไทยตราสารหนี้ เอฟไอเอฟ 27 ในวันที่ 16-22 ต.ค. 2555 อายุโครงการ 2 ปี จ่ายผลตอบแทนคืนทุก 6 เดือน เน้นลงทุนในเงินฝากประจำในต่างประเทศ ผลตอบแทนประมาณ 3.90% ต่อปี ส่วนกองทุนเปิดกรุงไทยสมาร์ท อินเวส 6 เดือน 1 ขายถึงวันที่ 19 ต.ค. 2555 อายุ 6 เดือน เน้นลงทุนในเงินฝาก ตั๋วแลกเงินในประเทศ ผลตอบแทนประมาณ 2.95% ต่อปี